Cesarhanmun/geonobi-data huggingface dataset:
地名: 長興 (全羅道, 都護府)
年: 1502.0

○庚戌/受常參, 御經筵。 講至《大學衍義》
              竇憲、梁冀權盛事, 王曰: "不使外戚至此, 其道何由?" 侍講官姜澂曰: "自古人君委其權柄, 故其驕縱如此。 外戚當施恩典, 不可授權柄也。" 領事李克均曰: "人主以外戚爲親信, 必委之權柄。 外戚得權, 則怙寵滅義, 附己者進, 貳己者退, 生殺在手, 故人無有忤之者。 威柄潛移, 人主不悟, 及至禍成, 雖悟何及? 此古今通患。 外戚上得君寵, 下無忤己, 其不專權、自恣鮮矣。" 又至梁冀惡帝聰慧之語, 王曰: "人君聰慧, 良爲美德, 惡之何耶?" 澂曰: "帝聰慧, 故指冀曰: ‘跋扈將軍。’ 冀安得不惡乎?" 克均曰: "當時人主廢立, 在冀之手。 利其幼沖而立之, 帝知其跋扈, 此冀之所以惡也。 使外戚至此, 良可寒心, 豈非後監乎?" 大司諫閔暉曰: "宗簿寺所以糾察宗親, 己不正則何以撿下? 桂城君
              恂犯法甚多, 不合本寺提調, 請遞之。" 執義金硉曰: "暉言是也。 以宗親不加罪, 或有傷打人。 如鳳安君遂成積弊, 則驕縱無忌, 將難制矣。 《大學衍義》亦言外戚驕縱之事, 殿下目擊其弊, 諸君、外戚何有異哉?" 硉更啓: "今年荒甚, 京中猶得轉賣而食, 故凶年不能害也。 外方雖有財物, 貿遷實難, 士族坐受飢困。 昔有持段衾餓死者, 勢使然爾。 請設常平倉, 財物折直許貿, 則庶無此弊。 且近年寒甚, 不停土木之役, 民冤可知, 請一切停之。" 王曰: "土木之役, 雖有一二處, 皆所不得已, 且皆垂畢矣。" 受輪對。 司醞署主簿安孟禮啓曰: "刑罰失中, 則易致冤枉。 傷和召災, 未必不由於此。 前頒降《律條疏議》, 請多數印出, 頒賜百官, 講明其意, 用以剖決, 庶無差失。" 長興庫令李熙啓: "凡大小祭享, 京外各陵殿, 皆差遣祭監監察, 而獨不遣齊陵。 其行祭時, 雖有失儀者, 誰敢糾察? 自今以後, 依英陵例, 預定監察。 先王先后(忌晨)
                〔忌辰〕
              齋時, 設辦之寺, 稱其差備, 徵聚京畿寺僧, 而負木軍人以各司數小奴子定送, 其弊不貲。 自今以後, 令僧徒負木, 勿定各司奴子。" 長興庫主簿鄭琇啓: "楮貨之於國家, 其用不緊, 而弊多有之。 外居奴婢身貢備納時, 奴子緜布一匹、楮貨二十張; 婢子緜布一匹、楮貨一十張, 每年納貢, 已有恒式。 但楮貨不産外方, 而備納無由, 故各官吏濫收價布而來, 求於京中, 艱苦貿納, 未得畢納, 至於逋亡者有之。 臣意, 奴婢身貢上納時, 勿用楮貨, 皆以緜布量數納之。" 司僕寺主簿申從年啓: "內司僕、本寺箭串等處立養馬料, 取用于軍資分監、江監、廣興倉, 或因事故, 未得趁時受出, 且輸轉有弊。 依前例, 附近京畿、忠淸道貢稅內, 一年所用, 磨鍊納本寺, 逐日給養。" 司宰監主簿洪錫龜啓: "寬民一分, 則民受一分之賜。 近來年險, 民間貧乏, 比古尤甚。 臣意, 往年未納公債, 限三年以上蠲減, 以蘇民生。"
地名: 長興 (全羅道, 都護府)
年: 1503.0

○甲申/受常參, 朝啓。 承旨姜參啓: "全羅道
              長興囚私婢石乙今, 與奸夫奇和, 謀殺本夫權石罪, 初覆。" 王曰: "依律。"

○甲戌/受常參, 朝啓。 承旨朴說啓: "全羅道
              長興囚私婢石乙今與奸夫奇和, 謀殺本夫權石罪, 斬不待時, 三覆。" 王問左右, 柳洵曰: "罪犯當律。"
地名: 長興 (全羅道, 都護府)
年: 1504.0

○春秋館啓: "河繼曾坐他罪, 決杖一百, 流朔州。 柳希轍決笞五十, 配扶安。 任崇載加職事, 曺世唐、李坤所啓, 而世唐曾配玄風, 坤在喪。 內侍遞兒事, 朴權、趙珩所啓, 而權曾坐他罪, 決杖一百, 海南爲奴, 珩身死。 私賤屬內需司事, 金淑貞、金係行所啓, 而淑貞曾坐他罪, 決杖一百, 配鎭川, 係行居安東。 承霤銅筩事, 姜謙所啓, 已凌遲, 子息、兄弟決杖出送遐裔。 辛甘菜事, 成希哲、洪脩所啓, 而希哲坐他罪, 決笞四十, 配長興, 脩爲眞寶縣監。 謁聖日冒雨徑還事, 郭宗蕃所啓, 已斬, 子決杖六十, 遠方充軍。 復昭陵疏, 南孝溫所爲, 父恮、子忠恕, 無兄弟矣。"
地名: 長興 (全羅道, 都護府)
年: 1506.0

○傳曰: "長興庫奴車者乙未, 結綵雜役蠲除。"
地名: 長興 (全羅道, 都護府)
年: 1512.0

○臺諫啓張琳、崔龜壽、朴世健及贓吏子勿敍署經職事。 又啓曰: "柳遠命以與人贓照律。 大抵公事, 令該司畢推入啓, 上意量減則可矣, 事干未歸一, 而命以與人贓照律未便。 況遠憲府推時, 推調於庫子, 至義禁府刑問時, 推調於婚姻家。 是宜窮推歸一, 而定罪也。" 諫院又啓曰: "前日請改不允批答, 而語涉於改史草, 弘文館、藝文館, 以史草不可改啓之。 史草實不可更改, 批答則非其上意, 而妄爲搆捏, 請改批答。 且臣聞宗廟地衣改排時, 長興庫報戶曹, 席子數太多。 戶曹疑其太濫, 欲以算員摘奸, 長興庫官員聞之, 以地衣改排衍餘席四十張, 報戶曹。 戶曹亦以算員摘奸, 又得四張, 復以郞官摘奸, 得七張, 幷(七)
                〔五〕
              十一張。 長興庫官員因宗廟鋪陳, 欲入己, 用心不正, 請推之。 算員秘不直報, 請竝推。 高原郡守李嗣宗, 前年十二月二十六日都目政除授, 而昨日始署經。 其意以滿五十日未署經, 希望遞差也。 且嗣宗之父, 繼李陽生後, 其父之父曰陽生, 其父之四祖, 只書生父, 而不書陽生, 違錯甚多。 高原路遠殘邑, 嗣宗規免, 奸詐已著, 當治罪, 使不齒士類。 然嗣宗規免而得免, 是國家墜於術中矣。 且嗣宗方造家, 馬從人, 不堪役事, 逃者亦多。 吏曹不催赴任, 吏曹亦失矣。 請三日內催促赴任後, 若托故規免, 永絶仕版事, 預奉承傳。" 傳曰: "張琳、崔龜壽、朴世健及贓吏子等事, 不允。 柳遠憲府初推時, 亦不以入己推之也。 李氏及栗原君事知奴子, 亦已推閱, 而觀推案及上言, 則可以與人贓照律矣。 長興庫官員其推之。 李嗣宗似規免, 治罪可也。 赴任後, 托故與否, 安可預料, 而奉承傳也? 不允批答事, 旣推承旨, 又推黃㻶, 今雖不改, 後必知其誤矣。"
地名: 長興 (全羅道, 都護府)
年: 1521.0

○傳曰: "臺諫請問安瑭, 何以爲之?" 大臣等啓曰: "瑭知其機, 而不告, 固失也, 然其率子歸鄕, 專欲止子之惡。 其情則可矜, 是豈瑭之罪乎? 且已經大臣, 其必直啓也。 其招于政院, 下問何如?" 傳曰: "可。" 安瑭詣政院啓曰: "臣前年春, 風濕病發, 避寓人家。 子處謙、處諴、處謹遭母喪, 常守廣州廬, 時時來見卽還。 今年八月十八日脫喪後, 處諴素多疾病, 臣常率居服藥治療, 不出門外。 處謙則在昭格署洞本家, 處謹則在長興庫洞妻家。 九月間, 處謙則忠淸道
              平澤等處農所監打作, 處謹則黃海道
              白川地監打作, 處謙則同月晦時, 處謹則今十月初, 生還入京。 臣與子息等常言曰: ‘汝等罷榜, 吾亦收告身, 愼勿往見朋友雜言。’ 常常敎戒, 而處謙不從敎令, 或橫行不義之地, 飮酒不謹, 臣日日叱勑, 而臣欲退居忠淸道
              陰城地, 今月初六日, 率處諴出居門外靑坡家。 處謹則妻母病苦侍藥, 而妻母身故, 因此不到門外家。 處諴言其兄處謙飮酒于不義之地, 有大臣謀害之意, 四寸弟安珩來門外家, 亦如是云云, 臣驚惑失措, 令奴子招處謙, 多般叱勑、歐打, 初九曰率處謙, 宿于樂生驛, 初十日至于駒興驛。 臣本以病人, 不得運身, 留此驛。 臣及處諴則宿于東上房溫突, 處謙則因房窄, 宿于西上房。 夜半義禁府都事至, 臣與處諴顚倒出庭, 處謙已逃矣。" 杖訊安處謙, 供曰: "臣與處諴同死於一劎事: 以詩山正擧事之言, 語諸處諴, 則泣下不應, 與臣意相反, 同死於一劎云云。 門隙啓達事: 臣實言之, 擧事後設有譴責, 如之何云云。 諺簡入內事: 安珩、宋祀連皆謂: ‘自本房書入。’ 云云而已。" 他餘推問事, 與前招無異。 處謙又供: "宋祀連所納臣之手書人名件記內, 鄭瑺則今已進告者也。 尹世英乃鄭瑺之友, 而業儒者也。 黃俔庶孽而業武者, 權夢齡亦業武者。 趙汴, 臣之三寸姪, 而方習武事者。 凍山, 乃宗室凍山守也。 宋璁居楊州, 而曾業武事者。 朴婿乃朴士林之壻, 而武科出身, 今爲軍器寺主簿, 而名不知者。 徐說今屬內禁衛, 吳胤弼武科出身者。 朴圖南業武, 而今居母喪者也。 祥之, 前參奉奉天祥也。 子蕃, 今被囚李成幹。 耆叟, 宗室三岐守
              明遠。 習讀官, 金光遠。 踈翁, 今被囚權磌之別號。 瑞卿, 瑞字雖誤書, 而韓忠之字。 子成, 儒生尹信之字。 士林, 前察訪朴士林。 德粹, 儒生李德粹。 士命, 觀象監官員金士命。 止源, 生員李若水。 元亮, 生員申潛。 欽之, 幼學李思欽。 挺然, 生員安珽。 敬順軍職安敬順。 宋億壽, 羽林衛也。 權世亨, 隣居業儒者也。 李僉使, 李發也。 李子, 李發之子, 而名不知業武者。 金子, 金世忠之子, 而名不知業儒者。 李珪, 年少儒生。 延玄齡, 司議。 昌齡, 別坐, 而居喪者。 季良, 前參奉趙廣佐之字。 子安, 及第李忠楗。 盧世傑, 前引儀也。 金玉精, 學生也。 和甫, 宋好禮之字。 純仲, 朴淬之字。 李以福, 業儒者, 寶之弟, 乃金寶之弟, 名不知者。 玆四十三人, 或欲作契, 而書之, 或欲識字而書之; 或聞其賢, 而書之。 金哲堅、順伊、龍孫、直文、一同、一孫、法之、貴千、貴福、順平、春孫、春伊、銅孫、四同、羅斤乃、裵孫、芿叱同、五十同、麻同、加里知、朴義山、池成萬、池永山、金直孫、車載、李介同、朴金叱同、林金萬、姜哲孫、嚴下、通魯、石林、水萬、趙富祿、李鐵孫、宋銀同、碩福、石連山、安貴同、尹同哲、伊於、伊同、朴萬金、李孝、孫弟、李仲連、鄭國同、鄭同年、尹無作、金咸、於里、山洪、延山, 玆六十人, 居母墳之傍, 而禁火、禁伐者, 欲爲稱念饋酒, 而書之耳。 背書, 自去月二十八日, 至今月初九日, 列書各日生氣福德, 遊魂絶命書塡者, 將欲陪父下鄕故, 擇吉日也。 傍書辛巳、丙午、戊申、庚戌者, 父與臣等三兄弟年甲也, 別無他情。" 又杖訊處謙, 不服。 杖訊安珩不服。 權磌更供: "宋祀連招內: 處謙等語臣曰: ‘今日, 宰相齋宿本司, 擧事何如? 詩山正、權修撰今當至矣。’ 鄭瑺招內: 磌語處謙曰: ‘君, 背父翁歸鄕, 其事將何爲之? 又若此事發覺, 則當止死其身, 遺其餘徒, 爲後日之地矣。’ 安珩招內: 處謙數出入于外, 瑭問其所由, 處諴曰: ‘詩山正、申抃、權愼到外矣。’ 安處謙招內: 權磌到臣家曰: ‘見詩山正, 知君欲爲美事。’ 臣答曰: ‘如吾如汝, 不能爲也。’ 權磌曰: ‘如此, 故詩山謂汝爲無勇也。’ 又曰: ‘吾等共爲之, 則何有不可爲之事? 不但爲虛語, 而實成此事可也。’ 以此招 辭觀之則處謙等同謀, 圖爲擧事, 事狀明白, 爾當直招云, 臣聞處謙遠行, 往其家相見敍別事, 果有之矣, 同謀擧事, 則臣實不知也。" 又杖訊權磌、安處謙, 不服。
地名: 長興 (全羅道, 都護府)
年: 1524.0

○甲申/憲府啓曰: "李廷弼以長興庫奉事, 嘉禮時所用油芚等物無置處, 故今方推之, 而每以推調於德津君家。 
                【此家行茶禮後, 油芚等物其家隱置云。】
              觀其情狀, 至爲奸詐。 廷弼欲免己罪, 奔走必多, 德津君家, 豈不欲庇護乎? 雖推其奴, 而無益, 故府意不欲推之耳。 近者, 朝士犯贓者多, 此風成習, 已着之事必須大懲。 請令李廷弼進來直推, 而德津君之奴, 決不可推, 請改判付何如?" 傳曰: "(達弼)
                  〔廷弼〕
                
              非不欲推之, 大抵, 外方犯贓者, 先推事干然後, 及於其身例也。 先推德津君奴子, 可知油芚之去處。 廷弼自取, 則不足道也, 德津君家, 若隱而不出, 則此非永給之物, 而自取之, 亦非也。 今若廷弼不服, 則可以刑推, 然依判付, 刑推事干可也。"
地名: 長興 (全羅道, 都護府)
年: 1528.0

○壬申/承旨南世雄啓曰: "刑曹抄啓首飾母單子事, 今問于中宮殿司鑰, 則云: ‘名目單子, 當初刑曹告課于政院後, 刑曹書吏來授於臣。’ 臣乃傳呈于承傳色, 
                【承傳色, 辛存亮。】
               入啓于中宮殿, 下于掌務內官, 
                【李承緖。】
               而揀擇之際, 辛存亮以內旨傳言曰: 「長興庫婢億福、廣興倉婢連代可當人也。 其追錄于單子, 可也。」云。 臣答曰: ‘此乃刑曹抄啓單子, 不可加書。’ 云。 辛存亮又曰: ‘然則其令刑曹書吏加書可也。’ 刑曹書吏以爲: ‘此單子, 官員曾已磨勘, 而告課于政院, 不可擅便追書。’ 辛存亮更出來言曰: ‘此二人, 自內揀擇, 付標書名可也。’ 云。 故臣遂依其言, 付標加書。" 傳曰: "昨日旣傳于諫院曰: ‘推察而後, 當傳之云矣。’ 此人雖曰承傳色, 以其事言于刑曹書吏, 然其言不可信也。 以其所言, 或取招, 或直言以啓, 可也。"

○諫院啓曰: "刑曹磨鍊首飾母草, 則二十七人, 書啓單子, 則三十三人, 其加書者, 乃六人也。 又別稱內旨而加書者, 二人矣。 大凡該曹磨鍊書入之事, 刑曹色書吏受贈加書, 中宮殿承傳色及司鑰, 又稱內旨, 而使之加書。 又其單子外, 長興庫婢億福、廣興倉婢連代二人, 以自內曾被揀擇, 言于書吏, 至爲駭愕。 雖此微人之事, 中間用手如此, 所關非輕, 其漸甚大。 此而得爲, 何事不爲乎? 承傳色、司鑰及刑曹書吏, 請推考痛治。 且刑曹色郞官及色承旨, 其知此事與否, 未可知也, 然請竝推之。" 乃以刑曹磨鍊草, 竝啓之。 承旨尹仁鏡, 又以司鑰高末石招辭入啓。 傳曰: "首飾母揀擇單子, 予所不知也。 今因所啓, 令政院推問中宮殿司鑰, 則首飾母可當人, 刑曹揀擇書名, 而呈于政院。 政院見之, 還授刑曹書吏。 書吏呈于中宮司鑰。 大凡雖微瑣之事, 必先啓達, 然後爲之, 例也。 此事, 政院亦當先啓, 而不爾, 皆當推也。 但以近者, 因循不啓之事, 故必以爲例事而不啓, 只推色承旨可也。 大抵, 如此之事, 不啓而爲之, 故其間容或有奸術。 今後, 一應房婢揀擇事, 必先啓達而爲之之意, 已言于政院矣。 如是則豈有奸術乎? 刑曹色郞官, 不親磨勘, 委諸下吏, 至爲非矣。 所當推也。 所啓之事, 竝依啓。" 仍傳于尹仁鏡曰: "外方鄕吏, 則雖有小罪, 必全家徙邊, 京中各司執吏, 與外方鄕吏無異, 而雖有罪, 未嘗全家徙邊, 至爲不當。 故京中各司吏胥有罪者, 依外方鄕吏例論罪事, 前已立法矣。 此書吏之擅自加書, 事甚爲汎濫, 宜用全家徙邊之法。 其言于刑曹。"
地名: 長興 (全羅道, 都護府)
年: 1539.0

○憲府啓曰: "近來法立不行尤甚。 在前一應外任人員, 大小使命私行人等, 外方官婢娼妓作妾, 任意率來。 各官因此凋弊, 故立法已久, 今則專無畏憚, 爲官吏者, 拘於人情, 公然相許, 弊甚不貲。 況今邊將私妾, 不得率行, 官婢娼妓帶率, 遞任後率來者必多。 若此不禁, 邊鄙尤受其弊。 依法贖身免役, 及法當免役外, 限十年, 庚寅以後, 或稱京奉足, 或托他役, 違法免役人等, 來庚子年正月晦日內, 一切刷還本役, 外方則下諭觀察使, 令都事無遺搜括, 刻期還本, 其居鄕品官, 官婢娼妓作妾, 除官役村家率畜者, 以土豪論斷事, 請幷奉傳旨。 國家所用, 紙地爲重。 今者紙價, 日漸踴貴, 而凡各司公事, 行用紙地, 倍厚於前。 豐儲倉、長興庫、校書館、奉常寺, 貢物田稅紙地等, 竝收來稱量, 長廣太過, 他餘紙地, 皆稱是。 皆出民力, 弊甚不貲。 今後幷依貢案, 斤數長廣行用, 如有不遵法禁, 依前濫用厚紙者, 爲先推考治罪。" 答曰: "所啓二事, 皆巨弊, 依所啓, 不遵者治罪可也。"
地名: 長興 (全羅道, 都護府)
年: 1547.0

○憲府啓曰: "近來紀綱解弛, 人心薄惡, 恣行貪慾, 略無畏忌, 公然恃勢, 奪人田民者, 亦多有之, 弊將難救。 長興君
              祥, 以秩高宗親, 交結外知部之人, 僞造文記, 橫奪人奴婢, 被訴刑曹, 卞正之際, 多送豪奴, 闌入官門, 多般作(羅)
                〔拏〕
              , 又親往判書鄭士龍家, 非徒面辱恐嚇, 至於結縛不干之人, 其不有國法, 肆行狂悖, 莫甚於此。 聞者駭愕, 物情久而愈憤。 如此之風, 不可不痛懲, 請速奪爵, 以革頑暴之風。 六曹之中, 政曹尤重, 亞卿之職, 責任非輕。 不可不愼擇。 兵曹參判宋叔瑾, 素乏名望, 物情未洽, 請遞。" 答曰: 長興君, 旣以此事, 見推而被罪, 今又奪爵過重, 故不允。 宋叔瑾如啓。"
地名: 長興 (全羅道, 都護府)
年: 1597.0

○全羅右水使李時言馳啓: "海南、康津、長興、寶城、務安等官, 人民幾盡附賊, 士族避亂處, 一一指示, 殺戮殆盡。 海南老職鄕吏宋元鳳、假屬書員金信雄等, 則或稱座首, 或稱別監, 我人殺戮, 猶任己意, 至於六房差定, 寺奴沈雲起則吏房, 鄕吏宋士黃則戶房, 寺奴徐命鶴則禮房, 寺奴朴麟奇則兵房, 鄕吏車德男則刑房, 私奴朴希元則倉色, 私奴多勿沙里、注叱石乙
              伊等則庫直, 免役鄕吏車光允、私奴夫斤ㆍ仁世等則都將, 寺奴尹海則各處偵探, 私奴彦京則鷹子捉納, 各各差定, 倭奴所欲之事, 則盡誠致力, 求媚倭奴, 而倭陣撤歸之時, 請留落後之賊, 屯據三處, 憑藉行兇, 無所不至云云。 故定將殲勦之時, 宋元鳳、奴仁世ㆍ尹海、奴彦京則捉來, 無辭遲晩, 不待時行刑梟示, 使沿海之民, 知有國法, 其餘未及捕人, 則時方跟捕事。" 啓下備邊司。
地名: 長興 (全羅道, 都護府)
年: 1601.0

○庚申/以備忘記傳曰: "靈幄殿救火事, 反覆參究, 其日內官別監等, 至近之地, 見火起, 先入幄殿, 奉舁榟宮, 外人繼之, 其勢然矣, 而其間事狀, 不過如斯而已。 其曰某也有功, 某也竝參云者, 蒼黃之中, 或不記姓名, 或曰面名各知, 虛實無憑, 而或有冒僞濫及之者。 今略就顯然之人, 論賞。 內官辛大容、金鳳, 各加一資, 劉漢雄超授, 資窮準職, 經歷李安謙, 先入奉舁榟宮云, 陞堂上, 前判官李愼元, 先撤神門外把子云, 三品職除授, 權慶男、黃自中、部將朱應祥超敍, 司鑰良人金彦忠、別監良人李禮順, 各書題除授, 別監朴昌祥、大君房奴韓春壽、內 侍府奴朴遇春, 竝免賤, 書吏金蟾, 西班職除授, 內需司奴德龍、大守、仇等里, 各綿布十疋題給, 虞主奉出長興庫奴海富, 免賤後, 西班職除授, 哀冊奉出私奴番佐, 免賤, 各儀仗奉出內官任得俊、金璿, 各熟馬一疋, 金光瑞、金恕立、高爰立,金彦龜、李仁健、徐後積、姜善立、申忠俊、朴權弼、李應祥、朴介臣、安應瑞、金益淸、金忠英、金天祉、李帶春、趙仁誠、吳希俊、金天霖、崔淑良, 各兒馬一匹賜給。"

○全羅道暗行御史弘文館副校理李廷馦啓曰: "臣去正月三十日, 猥承嚴命, 出入民間, 參以聞見, 則靈光郡守慶暹, 爲政嚴明, 賦役均平, 吏畏民懷, 頌聲盈路, 治最湖南。 光州牧使李尙吉, 慈祥爲治, 民甚便愛, 一境晏然。 泰仁縣監金滋, 律身廉潔, 一毫不取, 爲政剛明, 吏不能欺。 興陽縣監李景立、求禮縣監李挺男, 俱以年少武夫, 盡心官事, 民無弊瘼, 流逋四集, 加以自奉甚簡, 衙眷至約。 靈巖郡守玄楫, 不畏豪族, 徭役均一, 民皆稱譽, 猶恐或失。 金堤郡守李貴, 頭會箕斂, 無有紀極, 勞民動衆, 大築無益之堰, 闔境騷然, 而至蒙監司之褒啓, 道內人心, 以此尤憤。 海南縣監李挺臣, 不治官事, 惟事遊畋, 吏(緣)
                〔掾〕
              爲奸, 民多怨詈。 綾城縣令河應圖, 政委下吏, 賦役煩重, 且縣地驛吏, 三世爲驛吏之役, 而應圖以爲, 逃奴所生, 卽壓以爲奴, 使喚衙內, 事甚無謂。 全州判官許進廷, 庸劣無比, 爲人笑侮, 加以濫徵, 民不堪苦。 井邑縣監金光翼, 年少手生, 不恤民隱, 衙屬太濫, 貽弊多端。 南原判官韓應福, 處事顚倒, 濫用刑杖, 不敬上官, 多有乖戾之事。 且臣行到蘆嶺, 偶逢一官人問之, 則羣山萬戶宋得祿, 以海鎭防守進去云。 微末武夫, 厭憚海道, 徑取旱路, 其自便之狀, 極爲痛憤。 且臣詗察一道民情, 則大槪去歲稍稔, 家有餘粟, 似無艱食之患。 若如是休養數年, 則庶有恒産奠居之樂, 而人心不固, 搖搖靡定。 或曰: ‘朝廷已使量田, 何以堪支? 築無益之山城, 何以堪役? 被抄操鍊, 長立官門, 何以堪苦? 皆懷逃散之心, 多發怨咨之言, 春節已晩, 怠於東作。 凡此數件, 皆是不得已之擧, 而人心如此, 末如之何。 惟舟師格軍一事, 則人皆曰: ‘此則大有益之事, 民何敢厭憚乎? 其餘所令之事, 口應而心不然, 此大可憂者也。 臣遍問村民曰: ‘今者天兵已撤, 徭役必輕, 民其蘇息否?’ 皆顰蹙而答曰: ‘玆者進上諸色貢物, 一時復立, 賦役反有甚於前日, 民安得遂其生乎?’ 若量減貢物, 以紓民力, 則似可少慰人心矣。 且兵營移設長興之意, 殊甚未解。 康津古營, 距長興十餘里, 其間形勢, 少無異同, 而長興之民, 困於將卒之支供, 不勝其苦, 康津古營之民, 又困於本縣之偏侵, 還思設營。 人心所在, 地理可憑。 況少無利害者乎? 聞今又移設潭陽云。 此則尤爲失算。 湖南之所可防備者, 沿海今若捨沿海, 而主將入處山郡, 脫有緩急, 其可坐視沿海列邑之崩陷, 而不之救乎? 兵營近海, 意必有在, 恐不可輕易移改也。 且珍山一郡, 戶不過數十, 殘薄之狀, 不可形言。 若合幷錦山, 則似乎便當。 且觀察使李弘老, 文簿間判斷之才, 則最長, 而好勝有癖, 奴視將士, 統制使以下, 不能措手足, 麤厲武夫, 反目相待, 脫有邊警, 必不同心共濟, 此極可慮。 必須朝廷善處, 然後湖南可保無虞矣。 臣職忝近侍, 濫受繡衣之任, 所聞所見, 不敢不達, 竝爲書啓。 臣行到稷山
              所沙坪, 逢一守令, 輜重十餘駄, 直前馳來, 以扇遮面, 掠臣騎而相過, 臣使驛卒, 捉來其下人, 則成群亂打, 或以鐵錐剌之。 適一人落後究問, 則乃海州判官朴明槫, 棄官下歸云。 雖曰他道守令, 蔑視使命, 其驕妄悖慢之狀, 極爲警愕。 緣臣庸劣, 以致辱命, 無任惶恐隕越之至。"

○全羅道觀察使李弘老馳啓曰: "泰仁縣監呈內, 私婢香卜, 男子一口, 女子二口, 一時解産, 男一口卽死云。 長興判官柳潚呈內, 驛吏宋眉壽家畜雌鷄, 今年正月以後, 形體漸變, 今則化爲雄雞, 曉明時, 其聲最長, 見他雌雞, 欲相淫, 而其色半黃, 雌毛尙存, 尾長尺餘, 赤冠甚大, 宛然雄雞形狀事。" 啓下禮曹。
地名: 長興 (全羅道, 都護府)
年: 1602.0

○癸未/備邊司啓曰: "大臣受命專制, 擔當南事, 其於謀猷籌畫, 實非偶然。 凡所建白, 必許施行,乃可以展布四體, 而責望後效。 全羅道舟師所屬二十四官內, 拈出茂長、靈光、咸平、務安、靈岩、海南、珍島、康津、長興、興陽、寶城、樂安、順天等十三官, 除觀象監、軍器寺、司宰監、長興庫四司貢物, 專責海防事, 上年八月, 在南邊狀啓, 而未蒙准許, 今更陳箚, 至以爲此猶未減, 則更到邊上, 無地着手云。 其情可想。 特令依前狀啓, 蠲減施行宜當。 至於十三邑內奴, 許補缺伍, 特下哀痛惻怛之敎。 令各邑兩班, 各出其奴, 添補射格, 則亦出於虞危之至情。 使人心感動, 必有其機, 唯在自上裁處。 大槪此非永定軍伍之比, 姑待數年云, 則數年之內, 不得收貢, 其所損不甚大段, 而所益必不貲矣。 籍軍事所陳, 果協時宜。 (令)
                〔今〕
              與各道監司相議, 隨便善處, 期於成籍。 兩南海陣設科試取, 則前於再箚, 已爲蒙允, 惟在該曹稟定事目而已, 戰亡孤兒, 亦令各道, 小名成冊上送後, 隨材錄用, 不及仕路者, 亦許別樣處置, 以聳動觀感, 則他日責以大義, 不無所益。 前項各件, 竝令捧承傳施行爲當。 且於末端應時陳戒之辭, 益見忠款。 亦須自上, 另爲留念, 時賜省覽, 則必有補益之事。 惶恐敢啓。" 傳曰: "當爲留念。 十三邑內奴格軍事, 姑限今年爲之, 婢則出米助糧事。"
地名: 長興 (全羅道, 都護府)
年: 1604.0

○戊午/司諫文勵啓曰: "臣於頃日, 忝冒憲府時, 長興府儒生安哲民等, 列名來訴, 以本府自兵營移設之後, 撓害百端, 民不聊生。 前後監、兵使及奉使之臣, 具由狀啓, 而判官金汝純, 亦爲上疏, 請還兵營于舊基。 備邊司、兵曹竝爲回啓, 聖批姑置勿論, 而遠方之人, 無路申達, 極爲冤憫, 至于再呈。 其時大司憲朴承宗, 與同僚相議, 以爲若從其訴, 遽爾論啓, 則聞風如此, 來訴者必多。 莫若姑爲退送, 待後日爲之可也。 未幾兩司俱遞, 未及陳達。 及臣忝冒本職, 語及此事, 則僚議皆以論啓爲當, 而備陳長興之凋弊, 人民之困苦, 仰煩天聽, 下議于該司, 遂命還營于舊鎭。 臣在言地, 目見愁嘆之訴, 固不忍默默, 而前後狀啓者, 監兵及奉使之臣也, 則其利害便否, 自是公心, 而況臣曾授昌原判官, 厭看兵營之侵虐, 備悉民間之疾苦, 其在上年, 亦嘗一陳於經席之下。 今此長興論啓之事, 實與此無異, 而頃者伏閤之時, 領議政尹承勳, 於朝廷宰執大會之中, 大言曰: ‘長興之人, 將木綿四十餘同, 納賂于臺諫, 使之論啓移營事, 臺諫受賂而論啓。 吾家奴子處貸出之木, 亦至二同。 吾奴子以其徵債事, 近日亦將往于長興。’ 云。 承勳大臣也。 豈敢浪爲此言? 必明有所聞而然也。 其所謂奴子者何名, 而貸出者亦未知何人也, 其所謂納賂者何人, 而受賂者又未知何臺諫也。 四十餘同之木, 非有尾閭之穴, 則必難掩(莊)
                〔藏〕
              。 方其論啓之時, 大司諫宋駿, 呈病在告, 臣於完席, 乃出其論。 竊念受賂之言, 未必非指微臣而發也。 饕利而欺罔聖明者, 臣子罔赦之罪也。 矧玆言論重地, 如臣無狀, 旣被汚辱之名。 豈可一日冒居, 以穢名器乎? 請一命先爲罷斥臣職, 因命有司, 査覈貸貨之人與貨出之人, 一一窮詰, 如果受贈如其言, 則臣請伏於貪贓之律, 以懲爲人臣受賂論事者之罪。" 答曰: "勿辭。" 退待。
地名: 長興 (全羅道, 都護府)
年: 1605.0

○義禁府啓曰: "去八月二十一日承傳曰: ‘今玆風水之災, 振古所無。 山石皆崩、大木斯拔、廬舍漂流、人物渰死、禾穀盡傷, 西成無望, 飢饉將臻, 大命近止, 不知緣何而可救斯民也。 求言、給復、減租等事, 靡不擧行, 至於犴獄, 亦不無冤枉, 別爲審理。’ 事, 捧承傳矣。 就本府時繫罪人, 更加商覈, 則李鳳在任兵船二隻, 無置處。 事干六人刑訊三次, 發明其船, 已授土兵, 用於監司貿穀、魚箭云, 似非偸竊入己之比。 已受刑一百二十八次, 恐涉冤悶。 尹遵悌以公家培養之竹, 斫賣商賈, 受米百石, 終爲私用, 則誠爲可愕, 而以監司李時發査覈狀啓考之, 則受米百石之說, 只播於人口, 且與官倉之物偸竊者有間, 而已受刑八十八次, 恐涉冤悶。 李大春爲方山萬戶時, 入防軍卒處, 受例捧木四疋, 又托以軍器不精, 準防後收木一丁, 不可不隨現治罪。 而亂離之後, 各鎭堡入番軍士, 與平時有異, 一番分防, 雖巨鎭未滿十數, 且軍士等所持之軍裝不精, 則點考收贖, 用之於軍物修治, 江邊規例也。 監司所聞, 非但出於風聞, 軍卒歸咎主將之訴, 似難盡信, 而已受刑七十二次, 恐涉冤悶。 李領春不有主將之令, 退宿他處, 軍士九名, 至於闕點, 則其罪大矣。 但統制使犒軍酒米, 旣已逢授, 故所經之路, 暫爲下陸, 已幹其事, 而犒軍之時, 不可無下人, 故使喚人若干名, 亦爲率去, 而適於軍官摘奸時, 以闕到被捉, 則此不過水使捉致轅門, 隨便決罰之罪也。 而已受刑六十五次, 似爲冤悶。 白受綵爲殘堡權管, 使其奴子, 交嫁本鎭女人, 又烟臺軍處, 受牛二隻, 則不可不治罪。 而其奴論文, 交嫁本堡女人, 來接於寧邊城內, 則是, 受綵之叛奴也。 當初知情, 不可詳知, 且牛首二隻, 用於造船云。 受刑一百七次, 似爲冤悶。 洪雲海前爲金浦縣令時, 司僕寺分養馬, 生自占之計, 以故失成陳省, 瞞報本司, 捧價民間, 貿兒馬帖而納之, 其情, 極爲駭矣。 但收米之事, 分縣下人, 曾已分疏於備邊。 渠之所供, 納馬在先; 被論在後, 似有可疑, 而其間眞詐, 當推問朴潤, 而朴潤已死, 無憑可考, 臣等不敢擅議。 長興移營獄事, 皆出宋應琦之供招, 而渠之招, 前後反覆。 前則有若不食一錢者然; 後則以自占八十餘兩納招, 其說荒詐, 莫適所從。 其間連累文勵、蔡衡、姜籀、任翊臣等, 或不無冤枉, 而臣等不敢輕議, 伏惟上裁。" 傳曰: "見此罪人, 無非贓罪不貸。 衰世之君臣, 率多柔懦, 犯法不誅此, 所以姦(究)
                〔宄〕
              得志也。 數十年來, 以贓罪繫獄者, 前後相繼, 而未見禁府之斯得一人, 以正厥罪。 犯贓被鞫者, 豈是氷淸玉潔之徒, 而蟬蛻於縲絏之中? 其故何哉? 蓋有之矣, 予未之見也。 近來禁府, 頗有嚴鞫不嚴之譏, 至使罪人, 手草供招, 自爲郞廳之任, 諸官左右環視, 莫敢措一辭於其間。 語意之不通、文字之顚錯, 君上亦不能解見。 若然, 則使一吏胥, 兀坐廳上, 謄書罪人之構草, 何患其不能也, 安用許多人員? 事之駭愕, 莫甚於此。 而近臣不以爲怪, 言者莫以爲非, 世道足歎。 禁府, 王獄也。 慢弛不嚴, 尙且如此, 他何足說哉? 向者以前例爲辭, 我國之有司, 凡遇處事, 不問事之是非、不辨事之曲直, 惟以前例爲取辦塞責之地。 前例而是者, 因可遵依; 非者, 亦可以遵依乎? 使其前例, 幸而出於周公之制作, 則固可以遵依; 不幸而或出於循私闒茸之手, 則亦可以遵依乎? 如此則任職居官者, 使一奴隷, 負一《謄錄》, 前導而行, 天下無難事矣。 心不必治; 學不必傳。 簡易精切, 其惟前例乎? 此罪人等, 姑依傳旨, 鞫問按律, 又莫以罪人自爲構草, 以爲前例也。"

○朔丙子/下洪奉先、趙振等獄。 先是, 長興判官金汝純以兵營新設於其邑爲苦, 徵民木綿, 使所帶京人宋應琦者, 上京行賂, 以圖還設於康津舊基。 又令邑儒安哲民等, 牒訴於憲府, 大司憲朴承宗難其論啓而退之。 文勵以其時憲官, 移拜司諫, 首請還設, 備邊司因是稟啓, 遂定其議。 未幾, 領議政尹承勳揚言於宰執齊會中曰: "長興人以木綿二千餘匹, 賂臺官, 移營之事果成。 吾家奴僕亦許貸其木綿, 此其驗也。" 且白於筵中, 按治其事。 俄而, 應琦供稱: "受長興銀百二十兩, 分授吏曹吏李雲長, 納于文勵, 藥房庫直張太白納于姜籀, 前監察任翊臣納于元虎智、蔡衡。" 勵等四人皆啓請移營時臺官也, 上命皆拿問。 是時, 又有匿名書掛於行宮東門曰長興銀榜, 分等列名, 左相奇自獻在於二等第二。 前監察洪奉先大言於衆中, 且言: "宋應琦之初被囚也, 其妻大號於禁府門外曰: ‘吾夫之弟應琰亦納銀於左相家。’ 蓋應琦以其銀, 賂臺官發其論, 應琰賂自獻成其議。 自獻曾爲典牲提調, 故應琰以本署人, 出入情熟, 夤緣行賂。" 云。 自獻遂陳疏自辨, 且面囑大司憲崔天健, 請鞫奉先, 窮問言根, 奉先引趙振爲證。 上以奉先等, 乘時合謀爲飛語, 傾陷大臣, 連加刑訊, 皆不服。 自獻旋恐其實狀敗露, 諉以衣冠之人屢被嚴鞫爲未安, 力請原釋, 上强從之, 竝削其官爵, 門外黜送。 籀在獄中, 裂布陳疏, 得與太白面質, 太白供稱: "果以銀少許遺籀妻, 不受。" 人或以爲: "籀妻受之, 籀實不知。" 云。 時, 南晫、李久澄俱以其時臺諫, 與其事亦被罪。 《實錄》謂: "洪奉先浮誕險詖, 喜造言生事之人。" 按, 自獻受銀之說, 奉先先發之, 奉先之被鞫, 亦由於自獻之面囑天健, 而奉先與振供對也, 自獻情狀, 昭著無疑。 及其監修《實錄》, 以奉先爲造言生事, 其縱恣無忌憚甚矣。
地名: 長興 (全羅道, 都護府)
年: 1607.0

○持平申光立啓曰: "臣前月二十八日, 以重試初試監試官, 罷場復命之後, 自闕還家, 行到長興庫近處, 里人或坐或立, 或婢子數輩, 出門哭訴云: ‘人將死矣。 人將死矣。’ 觀其辭色, 則相鬪之後, 同室驚駭之狀也。 臣慮其有傷體貌, 不敢顧問而去, 只於路上得聞奪馬相毆而已。 今月初二日, 柳東立妻戶奴呈稱: ‘庶孽李尙忠, 多率奴子, 毆打東立。’ 云。 執義金大來議於同僚曰: ‘本府接狀之例, 必須詳知後乃許。 此事, 同僚中有所聞見乎?’ 掌令閔汝任顧謂臣曰: "或謂持平親見云, 然乎?’ 臣答曰: ‘不得見方鬪之時, 鬪罷之後, 適經過家前, 只聞奪馬相毆而已。’ 掌令李久澄以: ‘狀頭書新呈二字, 有違格例。’ 云。 旣違格例, 則不可接狀, 姑以違格書給矣。 其後初九日, 更爲呈狀, 臣與閔汝任欲爲接狀, 而大司憲黃暹以爲: ‘暹與柳東立, 法當相避, 有他該司可呈處。 暹在本府時則雖同僚接狀, 必曰暹之所爲, 暹遞此職, 乃可來呈, 今則決不可接狀。’ 仍敎東立奴, 使之出去。 臣不敢强執己見, 還爲出給矣。 今見諫院啓辭, 不爲接狀之罪, 臣實當之。 請命罷斥臣職。" 答曰: "勿辭。" 退待物論。

○諫院啓曰: "軍器寺參奉蘇鳴遠以其生存奴婢, 謂他人打殺, 至於起訟, 要徵殺人之債, 而終乃現露, 其爲情狀, 悖惡莫甚。 請命罷職不敍。 東萊府使李信元自在長興, 嗜酒成病, 及赴本府, 尤事沈酗, 關防重地, 日就虛踈。 如此之人, 不可一日在官, 請命罷職。 明春倭使若來, 則必多策應之事, 其代以有心計者, 勿論職秩高下, 十分擇遣。 通川郡守李覽到任之後, 縱酒爲事, 專廢坐衙, 吏緣爲姦, 民受其害。 請命罷職。 軍器寺乃掌造兵器之地, 而長槍則刃柄皆麤造, 不中於用長; 片箭則以三十箇爲一部, 而或不准其數。 武庫之虛踈至此, 極爲寒心。 請箭、槍次知官員, 竝命罷職。" 答曰; "依啓。"
地名: 長興 (全羅道, 都護府)
年: 1614.0

○傳曰: "羅州、順天、長興、康津、海南、務安、光陽、龍安、茂長、昌城、肅川、熙川內司奴婢身貢, 過三年不納, 甚可駭也。 前後守令推考, 依先朝舊例, 解由憑考, 着實擧行事, 言于該曹。"
地名: 長興 (全羅道, 都護府)
年: 1615.0

○文擎天者, 自稱慶州校生, 初爲捕盜廳所捉, 囚於典獄。 自知罪大難免, 爲死中求生之計, 遂上變告。 其供辭曰: "癸丑年九月, 受都監興販綿布, 貿銀上來, 接置于主人家, 見失於偸兒, 放賣奴婢, 僅得償納。 以謁聖觀光, 習射于慕華館, 馳馬於迎詔門近處。 有名不知五六人, 托稱買馬, 率往于長興洞居金立信家, 更不言買馬之事, 沽酒饋之, 問以姓名, 不言而還。 翌日路上逢尹錡稱名者, 引往於東大門內第二橋邊主人家, 則昨日金立信家聚會人, 皆在其家。 又爲沽酒相飮, 出紙筆, 書以示之, 皆盟誓之言。 紙末書各人姓字, 其中三人, 已着署矣。 問曰: "此何事也?" 尹錡答曰: ‘汝着署則當言之。’ 着署而亦不言, 至黃昏始言曰: ‘吾等所爲之事, 汝亦爲之乎?’ 答曰: ‘當依汝等所爲。’ 尹錡曰: ‘吾及鄭好義則聚軍于忠淸道, 金立信、黃蘭秀聚軍于黃海道, 汝則慶尙道人也, 當與金慶男, 往慶尙道。’ 答曰: ‘當如所言。’ 方欲告變之際, 醴泉居忠贊衛李嗣音, 以徵債事, 囑于大將囚我, 遂告于典獄參奉。 少頃, 金慶男持諺書三十六名都目而來, 密言曰: ‘吾則不解文, 汝以眞書書之。 此乃前年逆謀聚軍之數也, 此書自前年爲之者也。’ 遂令獄官囚慶男, 捕盜軍官二人適在其處, 遂言尹錡、金立信、鄭好義、黃蘭秀姓名、居住, 使之捕捉囚之。 金弘俊稱名人, 適然來到, 金慶男亦自謂同黨, 令獄官囚之。 當初同謀六人中, 崔時望以推奴事, 被囚於南陽, 金友立時在京中。 都目中三十餘人, 各有其黨, 魁首則前楊口縣監李庭男也。 欲於祔太廟時, 聚軍謀逆。 與金慶男面質, 則可知虛實也。"
地名: 長興 (全羅道, 都護府)
年: 1631.0

○上引見秋信使朴&#x25D87;。 上曰: "虜中情形如何?" &#x25D87;曰: "祖大壽專任關河恢復之責, 已復八大鎭。 若守凌河, 可以盡復廣寧、遼界, 故奴兵知天兵之將守凌河, 盡撤國中之兵, 攻其不意。 大凌河城守未完, 祖將盡守禦之策, 堅壁以待。 奴兵分鎭於凌河城, 大砲所不及處, 築城、掘壕, 作虛橋、設內城, 外置八鎭, 爲援兵結寨。 諸將因請決戰, 汗曰: ‘凌河之人, 天所以授我’, 因堅持不戰, 祖將食盡, 詐降而走。 汗旣陷其城, 不殺一人。 回軍時, 請臣往觀, 大張兵勢, 軍幾六七萬矣。" 上曰: "張春之被擄, 明白耶?" &#x25D87;曰: "設宴之時, 每令張春出坐, 形體短小, 年可五十許。 朱之蕃之弟亦被執, 終始不屈, 張、朱兩人, 不爲剃頭。 城外有長興寺, 張、朱着漢服, 居於寺中云。" 上曰: "此可嘉矣。" 上又問曰: "汗之容貌、動止如何?" &#x25D87;曰: "容貌則比諸將稍異, 動止則戲嬉言笑, 無異群胡。 飮食及賞物, 必手自與, 每於宴飮, 置酒器數十餘, 呼愛將於床下, 親酌而饋之。 蓋收合雜種, 故患不能一其心耳。" 上曰: "汗子與其父何如?" &#x25D87;曰: "其子名好古伐於, 年二十餘, 容貌不凡, 頗有弓馬之才。 且貴榮介有子六人, 皆有兵權, 但八王互相猜疑, 豈得久安乎? 臣之妄見, 必有相殘之事矣。" 上曰: "何以知其然耶?" &#x25D87;曰: "一高山, 若差人於某處, 則其餘七高山, 亦各送一人, 以爲證參之地。 我使之入去, 八高山輪回供饋, 事必務勝, 此亦猜疑之致也。 龍骨大, 汗之最信愛, 而見臣時, 必與八高山之人偕來, 恐其見疑以告陰事也。" 上曰: "汗之待遇, 與鄭文翼何如?" &#x25D87;曰: "其時不知文與武, 故諸胡不通姓名而直入, 今則必下馬大門外, 通其姓名, 入云則入, 禮之甚恭。 汗亦於私室, 設別燕, 坐臣于坐傍, 鋪氈五重, 以金鉢、玉盃, 酌酒而勸之矣。"
地名: 長興 (全羅道, 都護府)
年: 1653.0

○長興人金鑞奴丙生弑其主, 而縣監辛應望, 諱不卽報, 道臣據實以聞, 命先罷後推。 遂按誅丙生, 仍降其邑號。
地名: 長興 (全羅道, 都護府)
年: 1663.0

○設湖南大同。 一結秋捧七斗米、春捧六斗米, 自當年十月, 捧新結收米, 以至明年九月。 本道壬寅時起田結十九萬八百五十五結, 除復戶二萬一千八十四結, 實結十六萬九千七百七十一結。 每一結收十三斗, 爲十四萬七千一百三十四石, 而上納者, 六萬一千二百八十石, 留置本道者, 八萬五千九百十六石, 以應中外需用。 二十八司, 
                【奉常寺、其人、濟用監、長興庫、義盈庫、豊儲倉、司圃署、司䆃寺、禮賓寺、工曹、司畜署、繕工監、典設司、內贍寺、典牲署、內醫院、惠民署、司宰監、典醫監、軍器寺、校書館、尙衣院、內資寺、分奉常寺、造紙署、掌苑署、歸厚署、瓦署。】
              元貢物及田稅條貢物、禮曹觀象監各樣紙地、工曹
                〔漆〕
              田ㆍ全漆, 其人作紙、戶曹役價作紙、各官京主人房子雇價、造紙署楮田所出、掌苑署果園結實、備邊司襦紙衣ㆍ歲幣上次木、內弓房魚膠ㆍ正筋、誕日三名日、
                【正朝、端午、冬至。】
              進上甲冑ㆍ馬及馬裝、司僕寺分養馬ㆍ馬裝作紙、訓鍊都監眞絲ㆍ魚膠、仁壽宮物膳、宗廟薦新蕨
                〔菜〕
              、內醫院牛黃ㆍ熊膽ㆍ麝香、迎接都監京婢ㆍ房子價, 皆以米磨鍊, 自本廳出給。 一年應給之數, 通計五萬六千八百八十九石。 戰船ㆍ兵船新造與改槊、本道仍定朔膳ㆍ進上方物、內醫院藥材ㆍ靑大竹、宗廟薦新物膳、監司到界, 進上端午扇子、內弓房油物、工曹進上扇子、監ㆍ兵ㆍ水營營需ㆍ五營將及軍官料米、各官官需油淸紙地、使客及監司支供駕轎ㆍ毛物ㆍ紙地、釋奠祭幣帛ㆍ牛脯、社稷ㆍ賜額書院幣帛、春秋習操時犒饋價、慶基殿祭物及參奉糧饌價、月課ㆍ軍糧ㆍ軍器價、海運判官紙地價米, 竝計三萬七千七百
                〔三〕
              二十二石, 皆以本道留置米計減, 而餘米尙有四萬八千一百八十四石, 以此爲一年各樣刷馬京上納米布輸運船價、馬價與科外別役責應之費。 沿海之邑, 以米上納, 山郡則作布, 米則可食米, 布則五升三十五尺。 勿論豐凶, 以米六斗五升, 作布一匹。 各司貢物之價, 勿論海邑、山郡, 皆以米布交給, 以爲豐凶推移之資。 衙祿、公須、位田三稅, 亦給其本官。 官中所用馬駄、人夫, 皆令給價使用, 不使一駄一夫, 私出於民。 內外大小費用, 皆取裁於宣惠廳, 年終修文書考校, 有餘米則會錄。 科外用民力者, 則烟戶必稟旨乃用, 以爲定式。 三公爲都提調, 又以重臣二人爲提調, 而戶判爲例兼。 與湖西大同, 合設於宣惠廳。
地名: 長興 (全羅道, 都護府)
年: 1701.0

○鞫廳罪人鄭彬招曰: "身於乙亥三月, 遭母喪在鄕, 三年閉明, 全身不遂。 三年後則病雖少愈, 而左脚不利, 不得出入, 千萬意外, 名登凶人之招矣。 辛未年間, 蘇挺宇言于身曰: ‘張希載爲閔宗道中軍, 若交希載則可做好官’ 云, 遂往交希載。 其時仍與尹廷錫相知, 而其後則時或相逢。 至於淑正則希載在京時, 知其有妾而已, 不知其面目。 安汝益則年少相識, 而安哥一族, 亦皆相知, 情義親厚, 甲戌年前, 數數過從。 金以萬曾所昧昧, 李義徵子, 與其父相知之故, 渠爲小科時, 致賀於其家, 其後鑄字洞
              蓮亭, 數次相見, 而朴姓人則全然不知。 金政丞孫, 身居在長興洞時, 頻頻相見, 而其時泰潤年少, 其後於貞陵洞
              閔黯家, 或與相逢, 金夢陽發引時, 身家在素沙近處, 故果爲出弔。 金政丞放還後, 喪其妾子, 故身委來弔問, 仍與泰潤相見。 身與閔黯爲一家之故, 身之名, 慣聞於張家之耳, 致有此聚會之說耶? 身雖無狀, 其夫不在, 則豈有以喪人, 往會淑正家之理哉? 與尹廷錫面質, 則可知虛實。" 罪人趙時炅招曰: "身於國恤初, 與尹甫命相遇於捕盜廳前路, 則甫命問於身曰: ‘禧嬪服制, 何以磨鍊云耶?’ 身答曰: ‘儀註中別無磨鍊之事矣。’ 甫命曰: ‘在外宰臣上來哭班者多耶?’ 身曰: ‘多數上來矣。’ 甫命曰: ‘某某上來乎?’ 身曰: ‘柳政丞、吳判書、趙監司上來云’, 而身從前與吳判書相親, 故再次納拜於哭班, 則吳判書見之而已, 別無所言。 探問禧嬪服喪及希載安否等說, 千萬知不得。 若與尹甫命面質, 則可知虛實。" 罪人者斤阿只更招曰: "封書事, 旣已年久, 未能詳記, 而崇善夫人及東平君封書辭緣, 矣夫拆見時, 身果皆參見, 則大意以爲, 元子母當爲中宮, 古事亦有如此者。 自上春秋已高, 宜早定世子云。 其後亦有封書一度, 則乃請得五龍洞事, 而赴燕之時, 尤爲頻數, 而辭緣則不復參見。 淑正家頻數聚會事, 矣家故婢眞伊, 每受淑正家書札, 往來闕中, 故詳知諸人聚會之狀, 來言於身。 身招致以萬, 詰責其因何事聚會之由, 則以萬已爲淑正腹心, 故不以實狀, 盡告於矣身。 且金政丞孫、李大將子、朴姓諸人, 欲知臺論停止與否, 數數來聚云, 而其間謀議情節, 身不能詳知。 且矣夫書中, 以爲身從前善爲造言, 以其子爲死於淑正龐災云矣, 今此中宮殿病患如此, 若又發說龐災之事, 則是欲殺渠身之計云。 此蓋淑正以龐災之說, 書通於島中故, 矣夫書辭如此。 禧嬪服喪來問事, 只聞尹甫命所傳吳判書欲爲探知之說而已, 其他曲折知不得。 詳探於張尙宮事, 甫命欲探禧嬪服喪與否, 來問於身處, 故身因淑正, 得聞張尙宮之自闕中出來, 送言于尙宮曰: ‘內間消息, 必有所聞, 吾欲往見詳知’ 云爾, 則尙宮卽爲回伻, 其房子以爲: ‘不必親來。 此去人處問之, 則可知’ 云, 而其房子之名則不知。 淑正所謂明春好事之說, 亦未詳知其所由。 然漢城左尹上疏事, 因尹甫命聞之, 而其間謀議, 身知不得。 愛正所告熙川及塔洞進賜往來事, 此皆張哥切族, 其所聚會, 無足爲怪, 故身初招不爲擧告, 而當初身所告聚會之人, 愛正不爲現告者, 蓋愛正之買得, 在於以萬等伏法之後, 其所不知, 固其宜矣。 今夏矣夫抵尹僉使書札, 順命持示身之後, 稱以此札, 兼抵於吾兄弟云, 仍爲袖去。 書中辭意, 則前招所告之外, 更不記得。 冤死、逆賊等說, 己巳年崇善君在時, 東平君與南人所爲, 無異於逆賊, 故以此爲言。" 罪人杭更招曰: "罪人者斤阿只招內, 己巳封元子云, 故身只知世子誕日在戊辰十月, 旋卽元子定號, 故誤以戊辰冬知之。 者斤阿只構捏身, 不成說話云者, 若曰元子母, 當爲中宮殿, 則是己巳冊禮前語也, 容或爲陷人之言, 而今則旣曰己巳封元子, 世子母當爲中宮殿。 渠以世子稱號而言, 則封世子而後, 可以稱號世子也, 頃年封世子封王妃, 在於一時, 則有何當爲中殿之言乎? 者斤阿只錯亂之際, 言語顚倒, 以此不成之語, 欲爲陷害之計。 聖明留意下燭, 則立辨其錯亂之語。 身奉使年月, 果是己巳秋間, 而身泥首三木之下, 怯於威令, 有此錯亂。 淑正非身丘史云者, 諸宮家稱說王子、大君賜牌婢子, 稱以丘史, 宗室家使喚婢子, 猥不敢稱丘史, 故以此陳達。 者斤阿只所謂封書奏達上前云者, 其語勢有若直奏上前者然, 故誤以此陳達者, 都出於不慣置對, 惶怯失言之致。 身再招, 又有更爲陳暴者, 己巳以後, 爲希賊輩所欲構害, 竟至身陷入於甲戌獄事亂引之中, 幾至死滅, 幸賴天日在上, 得保餘命。 於此可知希賊家欲爲構捏之狀。 今此其妻之構捏, 未必不由於是。 伏望天日照燭。 且身家若果如者斤阿只所告, 以當爲中宮之意, 有所書達, 則天日照臨, 而身初招慌亂, 不得陳達, 今於再招之下, 敢此附陳數語。" 鞫廳啓曰: "罪人杭更招所供, 亦不成說話, 封書一款, 全不明白發明。 以獄體言之, 則所當依例請刑, 而反復究問, 無復餘蘊然後, 方有處置, 亦是愼重之道。 今此更推, 招內封世子封王妃, 在於一時, 有何當爲中殿之言云, 而封世子, 實在於己巳翌年, 則旣不可以此爲證。 且此封書往來, 本出於中間經營不道之計, 則其書實非天鑑之所嘗及, 而敢以若果書達, 天日照臨等語, 爲發明之端, 尤極痛惋。 以者斤阿只招辭觀之, 則其後封書之頻數, 不但此封書云。 諸宮家闕內問候, 自有常式, 而必以淑正爲蹊逕, 從希載家入送, 則前封書情迹之難掩, 益復可見。 請以此發問目更推。 罪人者斤阿只更推辭緣, 別無大段異於前者, 而其中濟州書札一款, 一向以在於尹順命家爲言。 今日發遣都事, 搜探兩家, 亦不得現捉其書, 順命之必欲秘諱其書辭, 殊極可痛。 且順命前招辭, 亦有一二可問之端, 請更推。 罪人鄭彬, 雖曰乙亥三月爲喪人云, 而甲戌年聚會、己卯年密語, 自是渠無故之時, 則不可以此爲自明之地。 請與尹廷錫爲先面質。 趙時炅, 其所納供, 與尹甫命之招, 大段相反, 請一體面質後稟處。 罪人金泰潤, 方當更推之時, 昏窒不省, 終不能畢其說, 故姑不得捧招以入, 令待令醫官, 各別救療。 趙時炅名字, 昨日請拿啓辭中, 誤以時卿書塡, 而其本名時炅的實云, 故推案中改書以入之意, 竝此敢啓。" 答曰: "依啓。" 推鞫姑罷。
地名: 長興 (全羅道, 都護府)
年: 1708.0

○長興幼學鄭再東上疏, 其目有八。 其一曰, 科擧之循私, 其二曰, 學校之溷亂, 其三曰, 田政之失宜, 其四曰, 守令之貪縱, 其五曰, 錢貨之痼弊, 其六曰, 各司奴婢推刷之弊, 其七曰, 修軍政, 其八曰, 盜賊之熾發。 答曰: "疏辭令廟堂稟處。"
地名: 長興 (全羅道, 都護府)
年: 1730.0

○問罪人東爀, 供: "自戊申年, 至于今, 此輩之同入其黨, 矣身不知, 而今番逆節, 矣身聞之, 則道昌當初締結順正, 同謀爲逆之時, 道昌在斜廊, 與矣身相語之間, 道昌自言, 與順正交通之事。 矣身戒其勿爲交通內人, 仍問其所與通謀之人, 則道昌答以 ‘吾與鄭道隆輩, 結黨爲之, 而凡係行賂時財物, 則渠及道隆, 當爲專當, 宮中作害之事, 將欲百計爲之。 或埋凶或衝火, 或於高峰夜警, 而如是陰害, 則禍必中於國家, 如是之後, 將推戴驪興。’ 云云。 道昌又言: ‘如是陰謀, 或不成, 則渠之湖南田土, 雖盡爲斥賣, 奴婢雖沒數率來, 當百端經營。’ 云云。 道昌又言: ‘闕門陰害, 稍蠶食之, 放火埋凶等事, 次第爲之, 則國必不支, 其後率其徒黨, 擧兵犯闕。’ 云云。 道昌又言: ‘吾於順天防踏, 有奴數百口, 長興等沿海邑船人, 盡是吾之所親, 率此以來, 或現形於外, 或不知不覺之中, 乘時突入, 則必有得功之事’ 云云。 矣身前招所告花陵君, 則道昌常言: ‘宗室諸人, 吾亦多見, 而花陵君老矣, 無可用。’ 云, 故矣身受刑荒迷之中, 先以花陵發告, 其實則花陵瞹昧矣。 驪興君則其連家, 皆是南人, 庚申年, 其從祖等, 被殺於西人, 故道昌之黨, 以宗室中南人, 欲爲推戴云。 渠等以矣身南人之故, 信如金石, 而有此言及矣。"
地名: 長興 (全羅道, 都護府)
年: 1731.0

○設鞫于本府, 問成琢以封書中, 與允中酬酢狀, 琢供: "麟佐凶檄中, 擧密豐者, 欲除去密豐, 而驪興則南人之所戴云。 又以戊申賊, 恃京中內應, 世弘爲八路從約長。" 又曰: "朝貴交通之簡, 皆入於淸州賊陣, 而草野則根在於嶺南安東。" 問朝貴爲誰, 則允中低聲擧李光佐、李森、權以鎭之名。 故驚問從何得聞, 則允中曰: "聞於李世岳。 世岳, 卽百全之子也。 百全與麟佐父弘德, 爲曺夏周之壻, 世岳、麟佐爲姨從, 情若兄弟。 戊申, 世岳入麟佐陣中, 爛熳相議, 夏周之子景洙、景泗, 亦知情同參者也。" 又曰: "嶺南有三望士, 慶州
              崔光斗、安東
              權榘、善山
              李燾也。" 又曰: "草綠大將鼠猫大將之說, 盛行於嶺南, 其意則俗云: ‘草綠同色也。’ 鼠猫, 以大小鼠共盛一甕, 則大者呑小, 故目大鼠以鼠猫, 草綠ㆍ鼠猫之稱, 蓋指出征人之多其黨名者而發也。" 又曰: "思孝奴金重輝, 能文伶俐, 今春來見允中曰: ‘新天地出後, 當有好事。’ 云矣, 未久思孝子道隆書促重輝, 使之上來, 若覈重輝, 則必知同黨矣。" 又曰: "今海南騷屑大播。 二月本縣白日場, 以激發潛龍志爲賦題, 多士不製而出。" 又供: "長興
              鄭德載, 今春來見允中曰: "以潭陽火藥事, 人言狼藉, 兵使趙儆欲爲狀啓, 而思孝勸止之。" 又供: "丁未穡事大登, 翌春市價, 一緡幾至十斗, 御史嚴禁海船, 使不得漕運者, 欲留爲賊糧之計也。 欲以此往告於兵判, 要卽上聞而阻閽矣。" 問重輝, 不服。
地名: 長興 (全羅道, 都護府)
年: 1769.0

○辛卯/上御延和門, 召見大臣刑曹堂上, 親決死囚。 初, 長興稅船臭載, 宣惠堂上鄭弘淳, 以爲故破, 啓請嚴治懲後。 上誦聶夷中詩‘粒粒皆辛苦’曰: "偸竊猶可說也, 故破不可赦也。" 命禁府按査, 竄府使李東泰。 又令刑曹, 査究船吏梢工, 皆以偸竊就服, 法當斬。 於是, 上遂御門, 以用本律當否, 問諸臣皆曰: "旣輸款, 不可赦也。" 上曰: "偸竊之物, 猶爲民食, 而故破則雖或拯出, 以沈水之米, 給民而更徵之, 豈不殘忍乎?" 命特免三囚死, 只令軍門重棍, 黑山島爲奴。
地名: 長興 (全羅道, 都護府)
年: 1792.0

○刑曹啓言: "司諫院當該掌務書吏文應祥、陪書吏李益中、喝導尹金夢ㆍ姜必臣ㆍ吳聖謙等處査問, 則應祥以爲: ‘以掌務書吏, 長在直房, 官員去就, 擧行而已。 無他所知’ 云。 益中、金夢、必臣、聖謙等以爲: ‘自尹九宗除拜後, 逐日待令於其家, 而前月二十五日, 謂有身病, 症勢猝重, 其家年少曰: 「病候猝劇, 無以供仕。 吏隷之留待無益, 卽爲退去」 云。 且一見其推窓叫痛而已, 長時閉門, 不見其面, 故病勢輕重, 不得詳知’ 云。 幼學全浩天、醫員李朝昌等處査問, 則浩天以爲: ‘因九宗親査李長興所邀, 去月念後, 往見九宗之病, 則症是癲狂, 故四關、顖門等穴, 連爲下鍼’ 云, 朝昌以爲: ‘爲李長興所邀, 往見九宗, 則症是心疾, 先用當歸承氣湯三貼, 終不下洩, 故大承氣湯又用二貼, 終不快洩, 又用猪心丸顯效’ 云。 崇陵守僕李成位、山直崔介福、書員朴恒儀等處査問, 則成位以爲: ‘九宗有隣陵往來, 而輒乘肩輿行過, 惠陵紅箭門外告以下馬, 則九宗輒曰: 「霎過可也。」 如是者數三次, 至於此陵亦下馬乎之說, 無所聞知’ 云。 介福、恒儀以爲: ‘九宗過惠陵時, 直過不下之狀, 雖未目見, 而得聞於當番陵隷, 則互相傳說, 果得聞知’ 云。 諫院吏隷等所供, 則邪疾所祟, 因奴子之言, 露髻出門, 又托洞人之傳, 而渠輩目見, 無過推窓一叫, 此不足必證其狂易。 且帶隷來留, 有何厭苦之端, 費辭逐送, 使不得接跡者, 莫曉其意。 所供極漫漶, 請竝嚴刑得情。 醫人輩所供, 則五六貼湯藥, 三四次試鍼後, 卽有顯效, 幾至差復云者, 太涉神速, 不可準信。 至於陵卒所供, 則乘藍輿直過紅箭門之狀, 一一直告, 聞來不覺心寒骨驚。 究厥心腸, 萬剮猶輕。 請令王府, 嚴加鞫問, 處以當律。" 又啓言: "尹九宗食主人前府使李淧處, 九宗狂病眞假, 多般詰問則 ‘九宗自昨年秋, 忽發心病, 屢朔辛苦, 至今二月, 諸症得差, 上京供仕。 當其鄕居發病時, 未見其症形, 而忽於去月念後, 數日不得着睡之餘, 委頓苦痛, 漸至於狂言妄說, 罔有紀極, 短衣亂髮, 奔出大道者, 爲再次, 過去行人, 無不環觀。 諸症轉甚, 日加一日, 故邀致醫人, 試鍼屢次, 少無其效。 又用承氣湯五貼, 無甚動靜, 末乃以大黃、芒硝之屬, 作猪心丸用之, 則大體差減, 幾乎如常, 而言語間, 猶有殊常之事。 以渠所見, 明知其眞狂’ 云矣。 大抵邪狂之疾, 自非猝發猝差之症, 而九宗之病, 發於大論方張之際, 差於臺職旣遞之後, 五日之間, 變狂爲常者, 求之事理, 初不近似。 李淧之言, 不過出於姻婭曲護之意, 固當更加盤問, 而係是朝官, 請移義禁府處之。" 允之。
地名: 長興 (全羅道, 都護府)
年: 1793.0

○湖南暗行御史鄭東榦復命, 進書啓, 上召見, 命吏、兵曹堂上, 登筵覆啓。 順天府使洪述祖, 以賑政治績, 爲一路最, 陞擬牧使。 興陽縣監李性重、龍潭縣令李勉輝, 俱以善治陞敍。 綾州牧使尹耆東、礪山府使金命益、全州判官趙翼鉉、任實縣監李潤瑞、樂安郡守洪采疇、南平縣監宋欽書、康津縣監成彦檝, 俱以不治, 勘罪有差。 先是, 道臣權&#x277D3;書長興府使元永胄殿最, 有間隙看書之目, 上以人非郤縠, 宜責浮文, 特置之下考。 至是, 御史言其賑政可尙, 上特命蕩滌檢擬, 以示弦韋。 別單曰: "羅州私奴判乭乘船出海, 渰死於草蘭島。 其妻崔聞訃, 往海島求屍, 終不得, 晝夜號哭, 常言待終祥溺死, 以從亡夫。 旣終祥, 崔具饌行祭, 謂以散飯, 出去浦邊, 久不還歸, 其子婦急往見之, 留屨浦岸, 溺死已久, 而貞心烈行, 誠甚卓然。" 禮曹覆奏, 請施給復之典, 從之。